Zulu kry wéér slae oor verspreiding van kos | Netwerk24
Zulu kry wéér slae oor verspreiding van kos
Deur Sarel van der Walt 24 Junie 2020 14:10
Lindiwe Zulu, minister van maatskaplike ontwikkeling, het weer in die hof slae gekry oor haar departement se regulasies vir voedselverspreiding.
Die hooggeregshof in Kaapstad het 'n interdik aan die DA toegestaan dat die regulasies nie in werking gestel mag word nie.
Die hof het ook gelas sy moet die DA drie dae kennis gee indien sy nuwe regulasies wil instel. Regter Owen Rogers het ook gelas Zulu moet die DA se regskoste betaal.
Dit is die tweede keer dat die DA haar suksesvol hof toe sleep oor regulasies vir die verspreiding van voedsel aan behoeftige mense tydens die Covid-19-pandemie.
'n Maand gelede het die hof beslis die regering kan nie die verspreiding van kos tydens die pandemie keer nie.
Die regulasies wat Dinsdag deur die hof gestop is, is verlede Donderdag gepubliseer.
Die DA se beswaar was dat nieregeringsorganisasies en welsynsorganisasies wat by voedselhulp betrokke is aan 'n ingewikkelde stel reëls moet voldoen om onder meer sopkombuise te bedryf of voedselpakkies te versprei.
James Lorimer, DA-woordvoerder, sê in 'n verklaring Zulu het die verspreiding van kos met die jongste regulasies probeer sentraliseer. Die gevolg sou wees dat die nodige voedsel moontlik nie by baie mense sou uitkom nie.
"Sy kan dalk glo haar departement (maatskaplike ontwikkeling) is 'n superdoeltreffende organisasie met baie kapasiteit om 'n proses te begin om die verspreiding van kos te beheer. Dit sal nie sommer gebeur nie, want haar departement sukkel reeds om sy kernfunksies uit te voer," sê Lorimer.
Meer oor: Lindiwe Zulu | Kaapstad | Armes | Inperkingsregulasies | Kospakkies | Armoede | Koronavirus